અમરેલીમાં રહેતા નિવૃત્ત કર્મી છગનભાઈ ગોટી કહે છે, “આઝાદી પહેલાં રજવાડાં સમયે સાવરકુંડલા ભાવનગર રાજ્યમાં આવતંુ અને અમરેલી ગાયકવાડ રાજ્યમાં હતું. બંનેનું ચલણ અલગ હતું. જેથી સાવરકુંડલાના ખેડૂતો અમરેલીમાં શાકભાજી વેચવા જાય તો જુદા ચલણના કારણે સામેવાળી વ્યક્તિની સમજૂતીથી શાકભાજી સામે દૂધ-અનાજ-કઠોળ અને ફળ અપાતાં. આ રીતે ઘરનું ગુજરાન ચલાવાય તેને વિનિમય પ્રથા કહેવાતી.” સાવરકુંડલાના અભરામપરાના જનકભાઈ પડસાલાને ખેતર ખેડવા બદલ કમલેશભાઈ નસિતે ૧૦ લિટર કેરોસીન આપ્યું હતું તો ગોંડલના ધુડશિયા ગામના મેપાભાઈ ભરવાડ રિક્ષામાં રોજબરોજ આવ-જા કરતાં મુસાફરો પાસેથી ભાડાપેટે ઢોર માટેનો ઘાસચારો મેળવે છે. મુન્નાભાઈ ઠુંમર ખેતમજૂરોને મજૂરીના બદલામાં દૂધ આપે છે. કૃત્રિમ નાણાભીડ ટાળવા આવો વિનિમય વ્યવહાર શરૂ થાય તે જરૂરી પણ છે.